Oriëntering: NWU laat vaar sekere ‘praktyke’Hoofgebou by die Potchefstroom-kampus van die Noordwes-Universiteit Foto: Maryke Laas/NWU. Die Noordwes-Universiteit se bestuurskomitee (UBK) het vandeesweek gesê hy het besluit om “sekere praktyke” met betrekking tot sy Registrasie- & Oriënteringsprogram (R&O-program) aan die universiteit te verander ná bewerings oor onregverdige behandeling en ongelukkigheid. Prof. Dan Kgwadi, visekanselier, het in ŉ verklaring gesê daar is besluit om sekere praktyke aan die instelling te verander omdat die universiteit ten volle daartoe verbind is om die vryheid en regte van alle individue en groepe te respekteer en om gelykheid en menswaardigheid vir almal te verseker. Die UBK het aangedui dat hy verskeie klagtes ontvang het wat dui op die moontlike skending van basiese menseregte waarna die bestuurskomitee met verskeie studentegroepe op die Potchefstroom- en Mafikengkampus vergader het. Dié studente het glo aangedui dat hulle ongelukkig is oor sekere praktyke van die Registrasie- & Oriënteringsprogram (R&O-program). “Die UBK het dié praktyke geëvalueer en tot die gevolgtrekking gekom dat sommige daarvan nie bevorderlik is vir die NWU-strategie nie en nie aan toepaslike beleidstellings, reëls en regulasies voldoen nie,” lui ŉ verklaring van die universiteit. Volgens die universiteit het die UBK op die volgende besluit: Die universiteit het in die verklaring gesê dié besluit sal ŉ meer inklusiewe NWU tot gevolg hê. “Dit is nie ŉ poging om studentelewe in koshuise op enige kampus aan bande te lê nie. Ons moedig alle spontane en georganiseerde aktiwiteite aan solank dit nie op enige student – eerstejaar of senior – afgedwing word nie, almal se menswaardigheid erken en respekteer, en in ooreenstemming is met ons sorgsaamheidsetiek,” lui die verklaring. AfriForum Jeug het dié aankondiging veroordeel en gesê die universiteit het ouers “mislei om te glo dat hul kinders by die Puk met sy ryk studentelewe en unieke kampuskultuur gaan studeer” terwyl dit nie die geval is nie. Ohann Fourie, AfriForum Jeug se nasionale koördineerder vir kampusstrukture, sê Afrikaanssprekende studente is na bewering gevra om te verdaag uit ’n vergadering wat Kgwadi met ’n “bepaalde groep studente” in die Sanlam Ouditorium op die Puk-kampus gehad het, waarna hy slegs met nie-Afrikaanssprekende studente gesels het. “Skep hierdie tipe aksies nie juis verdeeldheid wat lei tot die vervreemding van ’n sekere groep studente nie? Die meerderheid van die groep eerstejaars wat gevra is om te verdaag, het gesê hulle is tevrede met hoe die R&O-program verloop,” sê hy. AfriForum Jeug sê hy meen dat die R&O-program in die verlede gewerk en sukses behaal het met die bevordering van eenheid onder studente.